৩ মাস ধরে ময়নার ১২ হাজার উপভোক্তার ‘লক্ষ্মীর ভান্ডার’ বন্ধ! শাসক-বিরোধী তরজা চরমে

ময়না: ময়নায় (Moyna) ১২ হাজার মহিলার প্রায় তিন মাস ধরে বন্ধ ‘লক্ষ্মীর ভান্ডার’ (Lakshmi Bhandar)। অভিযোগ, এদের বেশিরভাগই বিজেপি-সমর্থক পরিবারের সদস্যা। ফলে প্রকল্প বন্ধ হওয়ার অভিযোগে শুরু হয়েছে শাসক-বিরোধী রাজনৈতিক তরজা।

মঙ্গলবার তমলুক জেলা বিজেপির নেতৃত্বে প্রায় তিন হাজার মহিলা ঝাঁটা হাতে ময়না বিডিও অফিসে ডেপুটেশন দিতে যান। তাদের অভিযোগ, বারবার প্রশাসনের কাছে অভিযোগ জানিয়েও ‘লক্ষ্মীর ভান্ডার’-এর টাকা পাননি তাঁরা। কিন্তু বিডিও অফিসে প্রবেশের সময় পুলিশের বাধার মুখে পড়েন বিক্ষোভকারীরা।

আরও পড়ুন: দিল্লিতে আন্দোলনের প্রস্তুতি, ঠাকুরনগরে অনশন ভাঙলেন অল ইন্ডিয়া মতুয়া মহা সংঘের সাধারণ সম্পাদক

বিক্ষোভ থামাতে গিয়ে পুলিশের সঙ্গে ধস্তাধস্তি বাধে মহিলাদের। কয়েকজনের হাতের শাঁখ ভেঙে যায়, মাথায়-কপালে আঘাত পান কিছু উপভোক্তা। উত্তেজনা ছড়িয়ে পড়ে পুরো এলাকা জুড়ে।

বিজেপির পক্ষ থেকে বিডিওকে ৭ দিনের আল্টিমেটাম দেওয়া হয়েছে। তাদের দাবি, “যদি এই সময়ের মধ্যে সব উপভোক্তার অ্যাকাউন্টে টাকা না পৌঁছায়, তাহলে বিডিও অফিস তালাবন্ধ করে দেওয়া হবে।”

বিজেপি নেতা উত্তম সিং ও দিব্যেন্দু অধিকারী সতর্ক করে বলেন, “এটা অন্যায়ভাবে বিজেপি সমর্থকদের বঞ্চনা। সাত দিনের মধ্যে ব্যবস্থা না নিলে জেলা শাসকের দপ্তর ঘেরাও করা হবে।”

অন্যদিকে, তৃণমূলের দাবি, বিজেপি রাজনৈতিক উদ্দেশ্যে এই ইস্যু তুলছে। শাসক দলের বক্তব্য, “মুখ্যমন্ত্রীর প্রকল্পের টাকা সবাই পান। আমরা জেলা শাসক থেকে নবান্ন—সব জায়গায় জানিয়েছি যাতে কারও টাকা বন্ধ না থাকে। বিজেপির কাছে কোনো ইস্যু নেই, তাই এই বিষয়টিকে রাজনীতি করতে চাইছে।” ময়নার রাজনৈতিক তরজা এখন তুঙ্গে। সাধারণ উপভোক্তাদের প্রশ্ন—কবে মিলবে তাঁদের প্রাপ্য ‘লক্ষ্মীর ভান্ডার’-এর টাকা?